Man vas oor moord by myn | Maroela Media
ŉ Man is in hegtenis geneem in verband met die moord op ŉ vroulike mynwerker meer as ‘n jaar gelede by Anglo American Platinum in Rustenburg.
Lesiba Kgwele, woordvoerder van Noordwes-premier Thandi Modise, sê die 29-jarige man sal Maandag in die Rustenburg-landdroshof verskyn op aanklagte van moord. “Ons wil graag ons meegevoel met die vermoorde vrou se familie betuig en die polisie loof vir die arrestasie van die verdagte.” Pinky Mosaine se liggaam is in Februarie verlede jaar by die Khomanani 1-skag gevind. Sy is glo op 6 Februarie 2012 verkrag en vermoor terwyl sy by die werk was. Die polisie kon nie onmiddellik vir kommentaar bereik word nie. AfriForum se Oos-Rand-buurtwagte neem deel aan Operasie Masakhane - AfriForum
AfriForum se buurtwagte in Kempton Park, Boksburg, Brakpan, Edenvale, Germiston en Springs het die afgelope naweek in samewerking met die SAPD, die gemeenskappolisiëringsforum (GPF) en verskeie sekuriteitsmaatskappye aan die SAPD se Operasie Masakhane in die Kempton Park-omgewing deelgeneem.
AfriForum-buurtwagte wil ’n verskil in hul onderskeie gemeenskappe maak deur inwoners met hoësigbaarheidsaksies gerus te stel en te beveilig, veral met die naderende feesseisoen. Sestien AfriForum-patrolleerders het aan die operasie deelgeneem en was onderskeidelik by twee padblokkades, sigbaarheidspatrollies, verrassingsbesoeke aan klubs, kroeë en tavernes, asook ’n dwelmoperasie onder leiding van die SAPD se misdaadvoorkomingseenheid betrokke. Twee arrestasies is vir gewapende roof en twee vir die besit van dwelms uitgevoer. Verskeie dwelms, gevaarlike wapens – wat ’n panga, messe en knopkierie insluit – en drank is gekonfiskeer.
Altesaam 1 200 pamflette oor die vernietigende uitwerking van dwelms en 200 pamflette oor huishoudelike geweld is tydens interaksies met die gemeenskap versprei. Die naweek is op Sondag afgesluit met ’n erediens vir alle beskermingsdienste, wat by die NG Kerk-gemeente in Birchleigh gehou is.
“Sigbaarheid speel ’n deurslaggewende rol om misdaad te bekamp. AfriForum-buurtwagte sal daarom klem op verhoogde sigbaarheidsaksies in hul onderskeie gebiede lê. AfriForum se Kempton Park-tak wil graag die SAPD, die GPF, verskeie sekuriteitsmaatskappye en AfriForum se Oos-Rand-takke wat aan hierdie klopjagte deelneem vir die uitstekende samewerking en goeie koördinering tydens hierdie optredes bedank,” sê Jan Vermaak, AfriForum se Kempton Park-takvoorsitter.